
Tisza Kálmán és a gyülekezési jog

Pályamunkámban a gyülekezési jog történetének egy állomásával foglalkozom, nevezetesen Tisza Kálmán 171/1878. évi BM. sz. rendeletével, és annak keletkezési körülményeivel.
A gyülekezési jog magyarországi kialakulása és fejlődése érdekes módon nem a jogalkotással, hanem a gyülekezési szabadság rendeleti úton történő korlátozásának megfigyelésével ismerhető meg. Az ilyen közjogi korlátozásoknál kimutatható valamilyen bel- vagy külpolitikai ok vagy folyamat, amely a kormányt, a miniszterelnököt vagy valamelyik minisztert rendeletalkotásra sarkallta. Tisza Kálmán 1878-ban a Képviselőház megkerülésével adta ki a gyülekezési jogot jelentősen korlátozó rendeletét, amit a dualista közjogi konstrukció stabilitását szem előtt tartva alkottak meg. A rendeletet a Képviselőház bevonása nélkül, a főispánokon, a kormányzat végrehajtó „kezén” keresztül érvényesítették, hiszen a kormányzati politika a dualizmus idején így jelenhetett meg leghatékonyabban a helyi viszonyokban, összhangban többek között az 1870:XLII. tc-ben biztosított közjogi garanciális rendelkezésekkel. A kormánynak alapvető célja volt, hogy a kiegyezéssel létrejött államszervezeti konstrukciót mindenekfelett megóvja, akár egy alapjog rendeleti úton történő korlátozásával. Kérdésként merülhet fel, hogy a gyülekezési jog korlátozásával a rendelet elérte-e a célját? Az sem zárható ki, hogy Tisza Kálmán a gyülekezési jog korlátozását megindító eseménysort tudatosan provokálta.
Kutatásom során elsődleges forrásként felhasználtam a Képviselőházi Naplók, a Minisztertanácsi Jegyzőkönyvek és a Magyar Királyi Belügyminisztérium elnökségi iratainak, illetőleg Budapest Fővárosi Levéltára Közgyűlési Jegyzőkönyveinek és a Magyar Királyi Államrendőrségnek dolgozatomhoz kapcsolódó anyagait. Másodlagos forrásként a dualizmus államberendezkedésével foglalkozó közjogi irodalmat (pl: Ferdinandy Gejza, Korbuly Imre, Boncz Ferenc Kajtár István és Ruszoly József műveit), a vizsgált korszakhoz kapcsolódó külpolitikai szakirodalmat és a sajtótermékeket (pl: Diószegi István művei, Egyetértés,). A kutatásom külföldi irodalommal történő alátámasztásához használtam a TU Dresden egyetemi könyvtárának állományát is (pl: Andreas Rose és Hans Dollinger műveit).
Dolgozatom célja, hogy bemutassa a gyülekezési jog magyarországi történetének egy állomását, az azt kiváltó kül- és belpolitikai eseményeket, és a fennálló közjogi viszonyok között a miniszterelnök által reakcióként megtett lépéseket a primer és a szekunder források alapján.




